Locuitorii afectați de prăbușirea de teren de la Slănic Prahova sunt îndemnați să părăsească zona fără întârziere. Casele din zona în care strada s-a surpat riscă să se prăbușească. Autoritățile au emis un mesaj Ro-Alert de urgență extremă.
Printr-un mesaj Ro-Alert, localnicii afectați de prăbușirea de teren sunt rugați să părăsească zona.
„Pentru protecția dumneavoastră, respectați măsurile dispuse de autorități, inclusiv pe cele care presupun evacuarea din zona de risc.”, se menționează în mesajul autorităților.
Departamentul pentru Situații de Urgență (DSU) a hotărât „extinderea perimetrului de siguranță prin evacuarea comunităților din proximitatea zonei afectate”.
„Acțiunea de evacuare a populației, în scopul eliminării oricărui pericol în ceea ce privește siguranța acestora, se va realiza în cel mai scurt timp. Totodată, din dispoziția secretarului de stat, șeful DSU, dr. Raed Arafat, o nouă echipă din cadrul IGSU se va deplasa în localitatea Slănic, care alături de specialiști în domeniul construcțiilor și mineri vor efectua o nouă recunoaștere și analiză a situației la fața locului”, informează un comunicat al DSU, potrivit Digi24.
Zeci de oameni au fost deja evacuați. Aceștia nu știu când se vor putea întoarce în propriile locuințe. Localnicii cer rezolvarea urgentă a situației prin intermediul unei petiții. Ei solicită Guvernului României, Prefecturii Prahova și altor instituții implicate să stabilească clar cauza problemei, să elaboreze un plan de acțiune detaliat pentru rezolvarea situației și să furnizeze informații actualizate despre progresul intervenției și termenele de soluționare.
Prefectul județului, Emil Drăgănescu, anunță că se impun măsuri suplimentare de evacuare în zona adiacentă craterului.
„Din păcate, oamenii nu se vor întoarce acasă. Rapoartele preliminare solicită autorităţilor publice locale să facă studii ample, să facă lucrări de intervenţie şi abia după aceea oamenii să se întoarcă acasă. În momentul de faţă ne confruntăm cu nişte fenomene de tasare care afectează şi blocurile, nu ştim cât vor avansa, nu ştim dacă erau dinaintea acestei surpări sau dacă au apărut pe parcursul ei, dar cert este că blocurile evacuate nu pot fi repopulate în momentul de faţă”, a transmis prefectul judeţului Prahova, Emil Drăgănescu.
De asemenea, acesta îndeamnă cetățenii să rămână calmi, să coopereze cu autoritățile și să aibă încredere în acțiunile acestora.
Specialiștii au concluzionat că prăbușirea străzii s-a datorat apei care a circulat în subsol, provenind din surse diverse, precum scurgeri de pe versanți și avarierea conductelor.
„Este vorba despre ape scurse acolo sub diferite forme şi, mai mult decât atât, de acţiuni antropice, adică, din păcate, intervenţia omului”, a menționat Drăgănescu.